A. Belousovová, podpredsedníčka NR SR: (2007-06-20):
Takže, vážené panie poslankyne, páni poslanci, budeme pokračovať druhým čítaním o vládnom návrhu zákona o registri trestov a o zmene a doplnení niektorých zákonov . Vládny návrh zákona ste dostali pred prvým čítaním ako tlač 285 a spoločnú správu výborov máte ako tlač 285a. Prosím podpredsedu vlády a ministra spravodlivosti Slovenskej republiky Štefana Harabina, aby vládny návrh zákona odôvodnil. Nech sa páči, pán minister. Š. Harabin, podpredseda vlády a minister spravodlivosti SR: Ďakujem za slovo. Vážená pani predsedajúca, vážené poslankyne, páni poslanci, vládny návrh zákona o registri trestov a o zmene a doplnení niektorých zákonov je predložený na rokovanie Národnej rady na základe praktických poznatkov z aplikácie zákona č. 311/1999 Z. z. o registri trestov. Rovnako podnetom boli i významné zmeny právnych predpisov Slovenskej republiky v rokoch 2000 až 2005 vrátane zákonov č. 300/2005 Z. z., č. 301/2005 Z. z. Týmito trestnými, trestnoprávnymi kódexmi boli koncipované nové druhy trestov a ochranných opatrení, nové inštitúty hmotnoprávneho a procesného charakteru, ktoré sa v činnosti a evidencii registra trestov môžu aplikovať, iba ak to ustanoví zákon. Motívom, ktorý návrh akcentuje, je i skutočnosť, že Slovenská republika je členským štátom Európskej únie. V tejto súvislosti je potrebné uviesť rozhodnutie Rady 2005/876/SVV z 21. novembra 2005 o výmene informácií z registrov trestov, ktoré ustanovuje povinnosť všetkým členským štátom Európskej únie zriadiť ústredný orgán pre prijímanie a poskytovanie informácií o odsúdeniach a nadväzujúcich rozhodnutiach alebo opatreniach a vzájomne si tieto informácie poskytovať. To sú skutočnosti, ktoré svojím rozsahom odôvodňujú potrebu novej právnej úpravy a nielen zmenu a doplnenie platného zákona. Návrh zahŕňa i ustanovenia, ktorými sa novým spôsobom upraví poskytovanie informácií výpisom z registra trestov a odpisom registra trestov. Občanovi sa umožní nahliadať do vlastnej evidencie registra trestov. Vyžiadanie odpisu registra trestov sa umožní iba zo zákona oprávneným subjektom a na zákonom určený účel tak, aby nedochádzalo k jeho zneužívaniu, pričom Generálna prokuratúra Slovenskej republiky bude plniť úlohy ústredného orgánu na prijímanie a poskytovanie informácií z registra ústredným orgánom iných členských štátov Európskej únie. Zároveň sa navrhujú úpravy práv a povinností všetkých subjektov, ktoré sa na činnosti registra trestov podieľajú, aj úpravy postupu registra trestov pri plnení úloh. Návrh obsahuje tiež zmenu a doplnenie tých zákonov, ktoré ukladajú občanovi povinnosť preukazovať bezúhonnosť a spoľahlivosť odpisom registra trestov. Vážené pani poslankyne, vážení páni poslanci, dovoľujem si vás požiadať o podporu vládneho návrhu zákona, a to nielen s dôrazom na uvedené dôvody, ale i vzhľadom na samotný zmysel poskytovania údajov z registra trestov, ktorý si ako taký vyžaduje zásadnú zmenu postupov. Spoločná správa výborov Národnej rady k vládnemu návrhu zákona o registri trestov a o zmene a doplnení niektorých zákonov (tlač 285) obsahuje nasledujúce pozmeňujúce a doplňujúce návrhy. Spoločne s bodmi 1, 2, 3, 4, 5, 6, 7, 8, 9, 10, 11, 12, 13, 14, 15, 16 a 18 odporúčam súhlasiť, s návrhom gestorského výboru schváliť ich. Osobitne s bodom 17 odporúčam súhlasiť, s návrhom gestorského výboru neschváliť ho. Ďakujem za pozornosť.